دايم ائي پخواني مشرعدالت کې خپل ځواب جمع کړى
حامد سعيد په دغه موقع د21ؤ کلونو زړه يوه ډائري هم محکمې ته وړاندې کړې چې پکې دهغه په وينا دهر يو اکاؤنټ تفصيل موجود دى. او د محکمې نه یې غوښتنه وکړه دتحريري بيان ځنې برخېي دې په راز کې وساتل شي.
دزيارت په ورځ دائيرمارشل(ر) اصغرخان له لوري دائي ايس ائي لخوا په سياست دانانو دپيسو دويشلو په اړه ددرخواست داوريدنې په مهال دملټري انټلي جنس پخواني مشربريگيډئير(ر) سعيد محکمې ته وړاندې شوى او يو ليکلى ځواب يې جمع کړى. په چيف جسټس افتخارمحمدچوهدري، جسټس جواد ايس خواجه او جسټس خلجي عارف حسين مشتمل درې کسيز بينچ ددغه درخواست اوريدنه کوي. په 1996ء کې دتحريک استحقاق مشر اصغرخان يو درخواست جمع کړى ؤ چې پکې دمحکمې څخه غوښتنه شوې وه ددې تورونو پلټنه دې وکړل شي چې د1990ء په انتخاباتو کې دبې نظير بهټو دپي پي پي دگټې دمخنيوي لپاره داسلامي جمهوري اتحاد جوړولو په غرض ائي ايس ائي په سياست دانانو 140 ملينه روپۍ ويشلې وې. سعيد په دغه موقع د21ؤ کلونو زړه يوه ډائري هم محکمې ته وړاندې کړې چې پکې دهغه په وينا دهر يو اکاؤنټ تفصيل موجود دى. حامد سعيد محکمې څخه غوښتنه وکړه چې دهغه دتحريري بيان دپيراگراف لمړي څخه تر اتم پورې پيراگرافونه دې په راز کې وساتل شي. په دې عدالت وويل هغه چې کوم پيراگرافونه په راز کې ساتل غواړي هغه دې ورته بيل ورکړي چې په دې حامد سعيد وويل په دغسې کولو به سپريم کور دهغه په بيان پوهه نۀ شي. له دې وروستو محکمې دحامد سعيد دتحريري بيان دپيراگراف لمړي څخه تر اتم پورې دخفيه ساتلو امر وکړو. په عين حال کې ددفاع وزارت هم دائي ايس ائي داکاؤنټ په اړه ځواب محکمه کې جمع کړى دى، خو عدالت وئيلي دي چې په دغه راپور کې هاغه تفصيلات موجود نۀ دي کوم چې غوښتل شوي وؤ. جسټس جواد ايس خواجه ددفاع دوزارت استازي کمانډر شهباز څخه ددغه اکاؤنټ دتفصيلاتو وړاندې کولو په اړه وويل، په دې اټارني جنرل عرفان قادر وويل چې ددې تفصيلات مخې ته نۀ شي راتللى. په دې چيف جسټس افتخار محمدچوهدري وويل ددغو تفصيلاتو په اړه دائي ايس ائي پخواني مشر اسد دراني وئيلي وؤ چې اووۀ کروړه روپه په سياست دانانو ويشل شوې وې او نورې پيسې په هاغه اکاؤنټ کې وې کوم چې دائي ايس ائي تر څارنې لاندې ؤ. چيف جسټس وويل دکومو تفصيلاتو چې تاسو دخفيه ايښودلوخبره کوئ ، هغه دوړاندې څخه په ريکارډ موجود دي او زياته يې کړه چې په دې کې هاغه تفصيلات موجود نۀ دي کوم چې محکمې غوښتي وؤ. بينچ کې شامل جسټس جواد ايس خواجه وويل ددغه اکاؤنټ دبينک بيان که راوړل شي نو هر څه به په ډاگه شي.